CELEX: 32019R1090
Language: bg
Date: 2019-06-26 00:00:00
Title: Регламент за изпълнение (ЕС) 2019/1090 на Комисията от 26 юни 2019 година за неподновяване на одобрението на активното вещество диметоат в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (Текст от значение за ЕИП.)

27.6.2019   
               
               
                  BG
               
               
                  Официален вестник на Европейския съюз
               
               
                  L 173/39
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/1090 НА КОМИСИЯТА
         от 26 юни 2019 година
         за неподновяване на одобрението на активното вещество диметоат в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 20, параграф 1 и член 78, параграф 2 от него,
         като има предвид, че:
         
                     (1)
                  
                  
                     С Директива 2007/25/ЕО на Комисията (2) диметоат бе включен като активно вещество в приложение I към Директива 91/414/ЕИО на Съвета (3).
                  
               
                     (2)
                  
                  
                     Активните вещества, включени в приложение I към Директива 91/414/ЕИО, се считат за одобрени съгласно Регламент (ЕО) № 1107/2009 и са посочени в част А от приложението към Регламент за изпълнение (ЕС) № 540/2011 на Комисията (4).
                  
               
                     (3)
                  
                  
                     Срокът на одобрението на активното вещество диметоат, определен в част А от приложението към Регламент за изпълнение (ЕС) № 540/2011, изтича на 31 юли 2020 г.
                  
               
                     (4)
                  
                  
                     В съответствие с член 1 от Регламент за изпълнение (ЕС) № 844/2012 на Комисията (5) и в предвидения в същия член срок бе подадено заявление за подновяване на одобрението на диметоат.
                  
               
                     (5)
                  
                  
                     Заявителят представи допълнителните досиета, изисквани съгласно член 6 от Регламент за изпълнение (ЕС) № 844/2012. Според държавата членка докладчик заявлението е пълно.
                  
               
                     (6)
                  
                  
                     Държавата членка докладчик изготви доклад за оценка във връзка с подновяването, като се консултира с държавата членка съдокладчик, и на 5 май 2017 г. го представи на Европейския орган за безопасност на храните (наричан по-нататък „Органът“) и на Комисията.
                  
               
                     (7)
                  
                  
                     Органът изпрати доклада за оценка във връзка с подновяването на заявителите и на държавите членки за коментар и препрати на Комисията получените коментари. Той също така направи обществено достъпно допълнителното обобщено досие.
                  
               
                     (8)
                  
                  
                     На 2 октомври 2018 г. Органът предаде на Комисията заключението си (6) за това дали може да се очаква диметоат да отговаря на критериите за одобрение, предвидени в член 4 от Регламент (ЕО) № 1107/2009. На 13 декември 2018 г. Комисията представи пред Постоянния комитет по растенията, животните, храните и фуражите проекта на доклад във връзка с подновяването на одобрението на диметоат, а на 25 януари 2019 г. — проекта на регламент.
                  
               
                     (9)
                  
                  
                     Органът установи конкретни причини за безпокойство. По-специално, не бе възможно да се изключи рискът от експозиция за потребителите, операторите, работниците, случайно намиращите се и постоянно пребиваващите лица, поради експозицията им на остатъчни вещества от диметоат, за който не може да се изключи генотоксичен потенциал, както и от основния му метаболит ометоат, за който мнозинството експерти заключиха в рецензията, че е мутаген in vivo. Освен това Органът стигна до заключението, че е налице висок риск за бозайниците и за неприцелните членестоноги от диметоат и за медоносните пчели от диметоат и ометоат, при всички оценени представителни видове употреба. Също така Органът заключи, че техническата спецификация, независимо дали действащата или преразгледаната, не е подкрепена от (еко) токсикологичната оценка.
                  
               
                     (10)
                  
                  
                     Комисията прикани заявителя да представи своите коментари относно заключението на Органа. Освен това, в съответствие с член 14, параграф 1, трета алинея от Регламент за изпълнение (ЕС) № 844/2012, Комисията прикани заявителя да представи коментари по проекта на доклад за подновяване. Заявителите представиха своите коментари и те бяха разгледани внимателно.
                  
               
                     (11)
                  
                  
                     Независимо от изложените от заявителя аргументи обаче не бе възможно да бъдат отхвърлени опасенията по отношение на активното вещество.
                  
               
                     (12)
                  
                  
                     Следователно при един или повече представителни видове употреба на най-малко един продукт за растителна защита не беше установено, че посочените в член 4 от Регламент (ЕО) № 1107/2009 критерии за одобрение са изпълнени. Поради това одобрението на активното вещество диметоат не следва да се подновява.
                  
               
                     (13)
                  
                  
                     Поради това Регламент за изпълнение (ЕС) № 540/2011 следва да бъде съответно изменен.
                  
               
                     (14)
                  
                  
                     На държавите членки следва да се предостави достатъчно време да отнемат разрешенията за продукти за растителна защита, съдържащи диметоат.
                  
               
                     (15)
                  
                  
                     За продуктите за растителна защита, съдържащи диметоат, за които държавите членки предоставят гратисен период в съответствие с член 46 от Регламент (ЕО) № 1107/2009, този период следва да изтече най-късно на 17 октомври 2019 г. за продуктите за растителна защита, използвани за пръскане на череши, и на 17 юли 2020 г. за продуктите за растителна защита, използвани за други култури.
                  
               
                     (16)
                  
                  
                     С Регламент за изпълнение (ЕС) 2019/707 на Комисията (7) срокът на одобрението на диметоат бе удължен до 31 юли 2020 г., за да се даде възможност процедурата по подновяването да приключи, преди срокът на одобрението на това вещество да изтече. Тъй като решението за неподновяване на одобрението е взето преди да изтече удълженият срок, настоящият регламент следва да започне да се прилага възможно най-скоро.
                  
               
                     (17)
                  
                  
                     Настоящият регламент не възпрепятства подаването на ново заявление за одобрение на диметоат в съответствие с член 7 от Регламент (ЕО) № 1107/2009.
                  
               
                     (18)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Неподновяване на одобрението на активното вещество
            Одобрението на активното вещество диметоат не се подновява.
         
         
            Член 2
            Изменение на Регламент за изпълнение (ЕС) № 540/2011
            В част А от приложението към Регламент за изпълнение (ЕС) № 540/2011 ред № 149 относно диметоат се заличава.
         
         
            Член 3
            Преходни мерки
            Държавите членки отнемат разрешенията за продуктите за растителна защита, съдържащи диметоат като активно вещество, не по-късно от 17 януари 2020 г.
         
         
            Член 4
            Гратисен период
            Всеки гратисен период, предоставен от държавите членки в съответствие с член 46 от Регламент (ЕО) № 1107/2009, е възможно най-кратък и изтича най-късно на 17 октомври 2019 г. за продуктите за растителна защита, използвани за пръскане на череши, и на 17 юли 2020 г. за продуктите за растителна защита, използвани за други култури.
         
         
            Член 5
            Влизане в сила
            Настоящият регламент влиза в сила на третия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 26 юни 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 309, 24.11.2009 г., стр. 1.
         
            (2)  Директива 2007/25/ЕО на Комисията от 23 април 2007 г. за изменение на Директива 91/414/ЕИО на Съвета за включване на диметоат, диметоморф, глуфозинат, метрибузин, фосмет и пропамокарб като активни вещества (ОВ L 106, 24.4.2007 г., стр. 34).
         
            (3)  Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).
         
            (4)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).
         
            (5)  Регламент за изпълнение (ЕС) № 844/2012 на Комисията от 18 септември 2012 г. за определяне на разпоредбите, необходими за изпълнението на процедурата по подновяване по отношение на активните вещества в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 252, 19.9.2012 г., стр. 26).
         
            (6)  ЕОБХ (Европейски орган за безопасност на храните), 2018 г. Заключение относно рецензията на оценката на риска от пестициди за активното вещество диметоат EFSA Journal (Бюлетин на ЕОБХ) 2018 г.;16(10):5454. https://www.efsa.europa.eu/en/efsajournal/pub/5454.
         
            (7)  Регламент за изпълнение (ЕС) 2019/707 на Комисията от 7 май 2019 г. за изменение на Регламент за изпълнение (ЕС) № 540/2011 по отношение на удължаването на срока за одобренията на активните вещества алфа-циперметрин, бефлубутамид, беналаксил, бентиаваликарб, бифеназат, боскалид, бромоксинил, каптан, циазофамид, десмедифам, диметоат, диметоморф, диурон, етефон, етоксазол, фамоксадон, фенамифос, флумиоксазин, флуоксастробин, фолпет, форамсулфурон, форметанат, металаксил-m, метиокарб, метрибузин, милбемектин, Paecilomyces lilacinus, щам 251, фенмедифам, фосмет, пиримифос-метил, пропамокарб, протиоконазол, s-метолахлор и тебуконазол. (ОВ L 120, 8.5.2019 г., стр. 16).